
LIETUVOS RESPUBLIKOS KULTŪROS MINISTRAS
ĮSAKYMAS
DĖL MUZIEJŲ LANKYMO LENGVATŲ NUSTATYMO
2015 m. rugpjūčio 31 d. Nr. ĮV-556
Vilnius
Vadovaudamasis Lietuvos Respublikos muziejų įstatymo 13 straipsnio 2 punktu, Muziejų plėtros strateginių krypčių 2015-2020 metams, patvirtintų Lietuvos Respublikos kultūros ministro 2015 m. balandžio 16 d. įsakymu Nr. ĮV-247 „Dėl Muziejų plėtros strateginių krypčių 2015-2020 metams patvirtinimo“, 18 punktu bei siekdamas užtikrinti kultūros paslaugų prieinamumą visoms visuomenės grupėms, 
1. Į s a k a u  nacionalinių ir respublikinių muziejų, kurių savininko teises ir pareigas įgyvendina Kultūros ministerija, direktoriams:
1.1. nustatyti muziejų ekspozicijų lankymo kainą, taikant 50 procentų nuolaidą:
1.1.1. dieninių bendrojo lavinimo mokyklų mokiniams, konservatorijų mokiniams, Nacionalinės Mikalojaus Konstantino Čiurlionio menų mokyklos mokiniams;
1.1.2. aukštųjų mokyklų dieninių skyrių studentams, Lietuvos Respublikos ir kitų Europos Sąjungos valstybių narių piliečiams, studijuojantiems Europos Sąjungos valstybių narių aukštųjų mokyklų dieniniuose skyriuose, taip pat profesinio mokymo įstaigų dieninių skyrių mokiniams; 
1.1.3. nuolatinės privalomosios karo tarnybos kariams, kariams savanoriams;
1.1.4. asmenims, kuriems sukako valstybinio socialinio draudimo senatvės pensijos amžius (iki 80 metų);
1.1.5. nuo 1939–1990 metų okupacijų nukentėjusiems asmenims – politiniams kaliniams ir tremtiniams, buvusiems getų, koncentracijos ar kitokio tipo prievartinių stovyklų kaliniams;
1.1.6. Lietuvos Respublikos nepriklausomybės gynėjams, nukentėjusiems nuo 1991 m. sausio 11–13 d. ir po to vykdytos SSRS agresijos;
1.1.7. pasipriešinimo 1940–1990 metų okupacijoms dalyviams – kariams savanoriams, ir laisvės kovų dalyviams.
1.2. leisti nemokamai lankyti muziejų ekspozicijas:
1.2.1. ikimokyklinio amžiaus vaikams;
1.2.2. vaikų globos namų auklėtiniams;
1.2.3. asmenims, kuriems nustatytas neįgalumo lygis ir juos lydintiems asmenims (vienam asmeniui – vienas lydintysis); 
1.2.4. asmenims, kuriems sukako 80 metų ir vyresniems;
1.2.5. Lietuvos muziejų darbuotojams;
1.2.6. Tarptautinės muziejų tarybos (ICOM) nariams.
1.3. lengvatas taikyti tik lankytojui pateikus teisę į lengvatą patvirtinantį dokumentą, išskyrus 1.2.1. punkte nurodytai lankytojų grupei;
1.4. priimti sprendimus dėl papildomų muziejų ekspozicijų lankymo lengvatų nustatymo kitoms lankytojų grupėms.
2. R e k o m e n d u o j u:
2.1. nacionaliniams, respublikiniams, savivaldybių, žinybiniams ir kitiems muziejams leisti nemokamai lankyti muziejų ekspozicijas dieninių bendrojo lavinimo mokyklų mokiniams, konservatorijų mokiniams, Nacionalinės Mikalojaus Konstantino Čiurlionio menų mokyklos mokiniams Mokslo ir žinių dieną (Rugsėjo 1-ąją);
2.2. respublikiniams muziejams, kurių savininko teises ir pareigas įgyvendina Aplinkos ministerija ir Krašto apsaugos ministerija, savivaldybių, žinybiniams ir kitiems muziejams, vadovautis šio įsakymo nuostatomis.
3.
P r i p a ž į s t u  netekusiu galios Lietuvos Respublikos kultūros ministro 1998 m. birželio 5 d. įsakymą Nr. 410 „Dėl bilietų kainų, ekskursinio aptarnavimo bei lankymo lengvatų nustatymo valstybiniuose muziejuose ir Šiuolaikinio meno centre“.

